**Το μέλλον των Ολυμπιακών…**

Το Σεπτέμβριο θα γίνει στη Λίμα του Περού η ψηφοφορία για την ανάδειξη της πόλης που θα φιλοξενήσει τους Ολυμπιακούς Αγώνες του 2024.

Στον κατάλογο με τις υποψήφιες πόλεις γίνεται ο κακός χαμός. Η μία μετά την άλλη οι πόλεις αποσύρουν την υποψηφιότητά τους.

Η τελευταία πόλη που απέσυρε το ενδιαφέρον της για τη διεκδίκηση των Ολυμπιακών Αγώνων είναι η Βουδαπέστη. Είχαν προηγηθεί η Ρώμη, η Βοστόνη και το Αμβούργο. Στη συνέχεια εξεδήλωσαν ενδιαφέρον κάποιες άλλες μεγαλουπόλεις η υποψηφιότητα των οποίων δεν προχώρησε για πολλούς και διάφορους λόγους με κυριότερο το οικονομικό βάρος. Έτσι κύριοι διεκδικητές των Ολυμπιακών του 2024 είναι τώρα το Παρίσι και το Λος Άντζελες!

Οι πόλεις που απέσυραν την υποψηφιότητά τους είχαν δεχθεί πιέσεις από οργανωμένες και μη ομάδες πολιτών που υποστήριζαν ότι οι Ολυμπιακοί Αγώνες θα φέρουν οικονομική καταστροφή, κάτι που υποστήριξε με δηλώσεις της και η δήμαρχος της Ρώμης, Βιρτζίνια Ράτζι.

Κατά γενική ομολογία οι Ολυμπιακοί Αγώνες αντιμετωπίζουν κρίση γιατί το κόστος διοργάνωσης έχει γίνει δυσβάστακτο ακόμα και για πόλεις με ανθηρά οικονομικά. Και δεν είναι μόνο το δυσβάστακτο κόστος. Υπάρχει και το θέμα των εγκαταστάσεων οι περισσότερες των οποίων, μετά τους Αγώνες, μπαίνουν στην αχρηστία! Διπλό δηλαδή το κακό!

Και σα να μην αρκούσαν αυτά, έχουμε και τη διαδικασία επιλογής της πόλης που αναλαμβάνει τη διοργάνωση. Διαδικασία που κάθε άλλο από αδιάβλητη είναι! Δωροδοκίες επί δωροδοκιών. Διαφθορά που σπάει ρεκόρ!

Είναι αλήθεια ότι η Διεθνής Ολυμπιακή Επιτροπή, υπό τον πρόεδρο Τόμας Μπαχ, προσπαθεί να βρει λύση στα προβλήματα αυτά. Για παράδειγμα υπόσχεται μεγαλύτερη χρηματοδότηση στις διοργανώτριες πόλεις και τη λήψη μέτρων για την πάταξη της διαφθοράς. Και ενώ το νυστέρι για το κόψιμο της σαπίλας είναι καλοδεχούμενο, η αυξημένη χρηματοδότηση από τη ΔΟΕ δεν καλύπτει ούτε το 15% του συνολικού κόστους των Ολυμπιακών Αγώνων!

Έτσι δεν είναι τυχαίο που τα τελευταία χρόνια πυκνώνουν οι φωνές που ζητάνε τη μόνιμη επιστροφή των Ολυμπιακών Αγώνων στην Ελλάδα.

Εντύπωση μου είχε κάνει το άρθρο της πρώην υπουργού της αυστραλιανής κυβέρνησης (επί πρωθυπουργίας Χάουαρντ), Αμάντας Βάνστον, στην έγκριτη εφημερίδα «Σίδνεϊ Μόρνινγκ Χέραλντ» με τίτλο «Οι Ολυμπιακοί πρέπει να επιστρέψουν μόνιμα στην Ελλάδα».

«Η επιστροφή των Ολυμπιακών Αγώνων στον τόπο που γεννήθηκαν θα λύσει πολλά οργανωτικά και διοικητικά προβλήματα και θα βοηθήσει την Ελλάδα που αυτή τη στιγμή βρίσκεται με την πλάτη στον τοίχο. Θα συμβάλει στην αύξηση της απασχόλησης και η ελληνική οικονομία θα ενισχυθεί ακόμα περισσότερο από την αύξηση του τουρισμού…»

Η κα Βάνστον αναφέρθηκε ακόμα στα προβλήματα της διαφθοράς ιδιαίτερα στη διαδικασία ανάθεσης των Αγώνων αλλά και στο «ντόπινγκ» που έχει γίνει μάστιγα των Ολυμπιακών.

Εξάλλου σε άλλο δημοσίευμα με τίτλο «Μια απλή λύση για τη σωτηρία των Ολυμπιακών» τονίζεται ότι οι Αγώνες θα οδηγηθούν στην παρακμή αν δεν ληφθούν γενναίες αποφάσεις. Σε δηλώσεις του στη βρετανική «Γκάρντιαν» ο Αμερικανός ειδικός στις διεκδικήσεις διοργάνωσης των Ολυμπιακών, Τζεφ Ράφολο, υπογραμμίζει ότι «Οι Ολυμπιακοί είναι νεκροί. Η διαδικασία διεκδίκησης είναι ένα ανέκδοτο που όλοι γνωρίζουν εκτός από τους αθανάτους της Λωζάνης (σ.σ. έδρας της Διεθνούς Ολυμπιακής Επιτροπής)…»

Το ίδιο δημοσίευμα φιλοξενεί και δήλωση του καθηγητή του Πανεπιστημίου Μέριλαντς (ΗΠΑ), Τζον Ρένι Σορτ, ειδικού σε θέματα αστικής ανάπτυξης, ο οποίος έχει ταχθεί υπέρ της μόνιμης διεξαγωγής των Ολυμπιακών στην Ολυμπία. «Ο τρόπος που διοργανώνονται σήμερα οι Ολυμπιακοί Αγώνες είναι οικονομική τρέλα» τόνισε ο καθηγητής Σορτ.

Η μόνη βιώσιμη λύση, λοιπόν, είναι ένα Διεθνές Ολυμπιακό Χωριό στην Ολυμπία στη δημιουργία και συντήρηση του οποίου θα συμβάλουν όλες οι χώρες ανάλογα με το μέγεθος των αποστολών τους. Οι εγκαταστάσεις θα κατασκευαστούν μια φορά και το κόστος συντήρησής τους θα είναι αμελητέο σε σύγκριση με την κατασκευή νέων ολυμπιακών εγκαταστάσεων σε διάφορες πόλεις κάθε τέσσερα χρόνια! Όσο για τη διαχείριση του Διεθνούς Ολυμπιακού Χωριού μπορεί να γίνεται από επιτροπή στην οποία θα μετέχουν εκ περιτροπής όλες τις χώρες.

Η Διεθνής Ολυμπιακή Επιτροπή πρέπει επί τέλους να αντιληφθεί ότι ο δρόμος που ακολουθείται μέχρι σήμερα δεν οδηγεί πουθενά. Χρειάζεται όραμα και το όραμα φέρει το όνομα «Ολυμπία».

 *Αυτά για σήμερα. Μέχρι την επόμενη εβδομάδα να περνάτε καλά. Κάθε εβδομάδα που περνάει (δυστυχώς) δεν ξαναγυρνάει…*

* Οποιοδήποτε σχόλιό σας μπορείτε να το στείλετε στο ΜΜΕ που φιλοξενεί το δημοσίευμα ή στην ηλεκτρονική μου διεύθυνση georgemessaris@gmail.com και εγώ θα το μεταβιβάσω.
* **Τελευταία παραγωγή ΝΤΟΚΙΜΑΝΤΕΡ του Γιώργου Μεσσάρη: ΚΕΦΑΛΛΟΝΙΑ ΚΑΙ ΙΘΑΚΗ – ΛΟΥΛΟΥΔΙΑ ΤΟΥ ΠΕΛΑΓΟΥΣ. Για να αποκτήσετε το DVD επισκεφθείτε την ιστοσελίδα μας** [http://www.omegadocumentaries.com](http://www.omegadocumentaries.com/%CF%80%CE%B1%CF%81%CE%B1%CE%B3%CE%B3%CE%B5%CE%BB%CE%B9%CE%B5%CF%83) **ή επικοινωνήσετε με τον ίδιο.**